 

**בבית הדין הצבאי המחוזי**

**במחוז שיפוטי צפון**

**בפני השופטים: סא"ל סיגל טורג'מן חזן – אב"ד**

שופט – רס"ן חוף אדן

שופט – רס"ן עידן אדיב

**בעניין: התובע הצבאי (ע"י ב"כ, סגן בן בנימיני )**

**נגד**

**ח/\*\*\* רב"ט ו' ס' (ע"י ב"כ, סרן (במיל') באסל פראג' וסרן חיים אזולאי)**

**הכרעת דין**

על פי הודאתו, מורשע הנאשם בעבירות של אספקת סם מסוכן, לפי סעיפים 13 ו-19א לפקודת הסמים המסוכנים [נוסח חדש] התשל"ג- 1973, שלוש עבירות של תיווך בסמים מסוכנים, לפי סעיפים 14 ו-19א לפקודת הסמים המסוכנים [נוסח חדש], התשל"ג -1973, שימוש בסם מסוכן לפי סעיף 7(א) + (ג) סיפא לפקודת הסמים המסוכנים [נוסח חדש], תשל"ג-1973, שימוש בלתי חוקי בנשק, לפי סעיף 85 סיפא לחוק השיפוט הצבאי, תשט"ו-1955, בהתאם לכתב האישום מתוקן ולפרטים הנוספים.

**ניתנה היום, 28.01.2020, והודעה בפומבי ובמעמד הצדדים.**

**­­­­­\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופט אב"ד שופט**

**גזר דין**

**פרטי ההרשעה**

1. הנאשם הורשע על פי הודאתו במסגרת הסדר טיעון, לאחר הליך של גישור, בשלוש עבירות של תיווך בסמים מסוכנים, לפי סעיפים 14 ו-19א לפקודת הסמים המסוכנים [נוסח חדש], התשל"ג -1973 (להלן: פקודת הסמים המסוכנים); עבירה של אספקת סם מסוכן, לפי סעיפים 13 ו-19א לפקודה; עבירה של שימוש בסם מסוכן, לפי סעיף 7(א) + (ג) סיפא לפקודה; ועבירה של שימוש בלתי חוקי בנשק, לפי סעיף 85 סיפא לחוק השיפוט הצבאי, תשט"ו-1955, בהתאם לכתב האישום מתוקן ולפרטים הנוספים.
2. לפי פרטי הרשעתו, בתחילת חודש יולי 2019 סיפק הנאשם לסוכן חשאי של מצ"ח, עמו שירת אותה עת באותו בסיס, סם מסוכן מסוג קנאביס בצורת פרח במשקל 0.5 גרם נטו. בהמשך אותו החודש, בשלושה מועדים שונים, בא הנאשם בדברים עם הסוכן ולבסוף הוציא לפועל שלוש עסקאות בסם מסוכן מסוג קנאביס, כאשר הנאשם העביר את כמויות הסם בכל הזדמנות מידי אדם אחר אל הסוכן. בעסקה הראשונה, העביר הנאשם לסוכן כמות סם של 39.04 גרם נטו בתמורה לסכום של 2,300 ₪; בשנייה, העביר לסוכן כמות של 198.22 גרם נטו בתמורה לסכום של 8,000 ₪; בשלישית, העביר כמות של 486.64 גרם נטו בתמורה לסכום של 12,500 ₪, בזמן העברת הכסף לידי הנאשם, הבחין זה בבלשי המשטרה ופתח במנוסה.
3. בנוסף הורשע הנאשם בכך, כי ביום 11.07.19 עישן סיגריה מגולגלת שהכילה סם מסוכן מסוג קנאביס בזמן שנהג במשאית, במהלך נסיעה צבאית עם הסוכן.

עוד הורשע הנאשם בכך שבמהלך חודש פברואר 2019, יצא עם נשקו האישי מסוג M-16 לביתו, הגיע ליער הסמוך למקום מגוריו עם חבר ושם ירה 15 כדורים לעבר השמיים.

1. בפרטים הנוספים צוין, כי החקירה נפתחה בעקבות מידע מודיעיני ובמסגרת התיק בוצעו פעולות חקירה על ידי מפלג הסוכנים בימל"ם והופעל סוכן חשאי של מצ"ח. הנאשם נעצר ביום 31.07.19 ומאז הוא שוהה במעצר.

נסיבותיו של הנאשם

1. הנאשם התגייס לשירות ביום 10.10.17 ושירת בגדוד מובילים בתור נהג משא כבד.
2. במהלך תקופת כליאתו נבחן על ידי פסיכיאטר (ס/1), אשר התרשם מהפרעת אישיות אנטיסוציאלית וציין שהנאשם נמצא בדקומפנסציה בעקבות הכליאה לצד פוטנציאל גבוהה להתנהגות מסוכנת בעתיד. על רקע זאת, הומלץ על התאמת פרופיל נפשי שהוביל לפיטוריו מן השירות לצד טיפול תרופתי.
3. הסנגור הציג לעיוננו מסמכים המלמדים על המצב הרפואי של הוריו ותעודות המתייחסות לשירות של קרובי משפחתו.
4. בדברו האחרון לפנינו הביע הנאשם חרטה על מעשיו.

הסכמות הצדדים

1. הצדדים הגיעו להסדר מקל עם הנאשם, שכלל עונש מאסר למשך 11 חודשים בלבד לצד עונש מאסר מותנה, 5,000 ₪ קנס או מאסר תמורתו ופסילת רישיונות למשך שנה ממועד שחרורו ממאסר. את ההסכמות ביניהם נימקו בנסיבותיו האישיות; בהודאת הנאשם באופן חלקי כבר במהלך החקירה ונטילת האחריות לפני בית דין זה אשר חסכה בזמן שיפוטי ובצורך בשמיעת עדות הסוכן; עברו הפלילי הנקי; ומצבו הנפשי שהוביל לפיטוריו מן השירות.
2. הצדדים הבהירו, כי שיקול משמעותי שעמד בבסיס ההיקשרות בהסדר נגע למחדל חקירתי ברור של גורמי החקירה, שנמנעו מלחקור את שני האזרחים המעורבים, מהם נטל הנאשם את כמויות הסם המשמעותיות, על אף שפרטיהם של אלה היו ידועים לגורמי החקירה.
3. הסנגור עמד על כך, שהנאשם בן למשפחה נורמטיבית, שבניה שירתו בעבר בצבא. הוא שירת שירות תקין עד למעצרו בתיק הנוכחי וזוהי הסתבכותו הראשונה עם החוק.
4. בנוסף הודגש, כי תמהיל הענישה בכללותו על כלל רכיבי הענישה מבטא איזון הולם אל מול חומרת העבירה.

דיון והכרעה

1. הנאשם הורשע במסכת עבירות חמורות של תיווך בסם מסוכן, כאשר העביר כמויות סם משמעותיות, שהגיעו לכדי כ-725 גרם, לידי מי שנחזה בעיניו כחייל בשלוש הזדמנויות תוך פרק זמן קצר של כשלושה שבועות, עד אשר נתפס בכף ונעצר על ידי גורמי החקירה.
2. מפרטי ההרשעה עולה, כי הנאשם יזם פניות אל הסוכן והציע למכור לו סמים. הוא אף ניהל עמו משא ומתן על מחיר הסם וקבע את מועד ומקום ביצוע העסקה. כאשר חשש מנוכחות משטרתית או ממצלמות אבטחה, שינה את מקום העברת הסם. באחת ההזדמנויות, לבקשת הסוכן, אף הסכים לבדוק את האפשרות להשיג עבורו סם מסוכן מסוג "אקסטזי". מכל אלה למדנו על היכרות ומעורבות רבה של הנאשם בעולם הסמים.
3. עוד יש לציין, כי לצד מסכת העבירות החמורות, מיוחסות לנאשם עבירות נוספות, שאף חומרתן אינה קלה: עבירה של אספקת סם מסוכן בכמות מצומצמת לאותו חייל; עבירה של נהיגה במשאית במסגרת תפקידו הצבאי תוך שימוש בסם מסוכן, על כל המשמעויות של נהיגה במשאית כבדה תחת השפעת סם בנוכחות חייל אחר ברכב; ועבירה נוספת של שימוש בלתי חוקי בנשק כאשר נטל את נשקו לביתו ועשה בו שימוש בלתי מורשה לצד חבר אחר על כל הסכנה הנלווית לכך.
4. עם זאת, לא עולה כי הנאשם קיבל כל תמורה בגין ביצוע מעשיו, אלא התברר מן התיאור העובדתי של האירועים, כי הנאשם שימש כ"צינור" שהעביר את הסמים מן הגורמים האזרחיים לידי הסוכן. אותם גורמים אזרחיים הם המעורבים המשמעותיים בפרשה. הוסכם על הצדדים, כי למרות שהיו בידי גורמי החקירה פרטים שיכלו לקדם את חקירתם, החקירה בעניינם לא התקדמה הם לא נעצרו ולא נתנו את הדין בגין מעורבותם מבלי שקיים לכך הסבר מניח את הדעת. התנהלות זו מקימה טענות משמעותיות של אפליה ופגיעה בתחושת השוויון, עליהן ויתרה ההגנה עם היקשרותה במסגרת של הסדר.
5. עוד יש לציין, כי על אף המורכבות של החקירה הכוללת הפעלה של סוכן חשאי, הרי שבסופו של יום, הסם לא הופץ הלאה, לא נעשה בו שימוש והוא הגיע לידי גורמי החקירה.
6. לצד כל זאת, יש בהודאת הנאשם משום נטילת אחריות וחסכון משמעותי בזמן שיפוטי כאשר מדובר בתיק הכולל פעולה של מפלג סוכנים.
7. אשר על כן, על אף שסברנו שהעונש שהציעו הצדדים הוא עונש מקל משמעותית אל מול חומרת מעשיו של הנאשם, נאמנים לכלל, כי הסדרים יש לכבד כל עוד אין בהם סטייה ניכרת ממתחם הסבירות, החלטנו לאשר את ההסדר. מצאנו כי תמהיל הענישה על כלל מרכיביו יוצר איזון נכון בין רכיבי הענישה והחלטנו שעל ידי החמרה בעונש המאסר המותנה ניתן לכבד את ההסדר.

על הנאשם נגזרים, אפוא, העונשים הבאים:

1. אחד עשר (11) חודשי מאסר לריצוי בפועל, שיימנו החל ביום מעצרו.
2. עונש מאסר מותנה בן שלושה (3) חודשים למשך שלוש (3) שנים שלא יעבור עבירה שעניינה שימוש והחזקה עצמיים בסם מסוכן וכן עבירה על החוק האוסר על הפצת חומרים מסכנים.
3. עונש מאסר מותנה בן שישה (6) חודשים למשך שלוש שנים שלא יעבור עבירות לפי פקודת הסמים המסוכנים שעניינן סחר, תיווך, הספקה והחזקה שלא לצריכה עצמית.
4. עונש מאסר מותנה של שלושה (3) חודשים למשך שנתיים (2) שלא יעבור עבירה שעניינה שימוש בלתי חוקי בנשק, לפי סעיף 85 לחוק השיפוט הצבאי ועבירה שעניינה ירי מנשק חם, לפי סעיף 340א לחוק העונשין.
5. עונש מאסר מותנה של חודש (1) למשך שנה (1) שלא יעבור עבירה שעניינה סירוב להיבדק לשם גילוי שימוש בסמים מסוכנים וכן עבירה של אי קיום הוראות מחייבות האוסרות על הכנסת סמים מסוכנים לתוככי היחידה הצבאית.
6. פסילת רישיונות נהיגה למשך שנה החל ממועד סיום ריצוי עונש המאסר. הנאשם יפקיד את רישיונותיו בסמכות רישוי צה"ל.
7. קנס בסך חמשת אלפים (5000) שקלים, אשר ישולם על ידי הנאשם בעשרה תשלומים שווים חודשיים ועוקבים החל מיום 01.06.2020. לא ישולם אחד מן התשלומים במועד, תעמוד יתרת הקנס כולה לפירעון מיידי ואם לא תשולם, ירצה הנאשם תמורתה שישים (60) ימי מאסר.
8. הורדה בדרגה לדרגת טוראי.

**זכות ערעור כחוק.**

**ניתן היום, 28.01.2020, והודע בפומבי ובמעמד הצדדים.**

**­­­­­\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופט אב"ד שופט**

**העתק נכון מהמקור
רסן גלעד הרמן
ק' בית הדין**

**נערך על ידי ש.פ.**

**בתאריך 16.02.2020**

**חתימת המגיה:**